text: Никола Матийо спечели награда "Гонкур" за 2018 г. | Аз чета
  Никола Матийо спечели награда "Гонкур" за 2018 г.
  Френският писател Никола Матийо спечели тазгодишната награда "Гонкур" с романа си Leurs Enfants Après Eux ("Децата им след тях"), научаваме от The New York Times. Втората книга на четиресетгодишния автор е посветена на съзряването и проследява живота на няколко тийнейджъри от проблемен регион на Франция през летата на 1992, 1994, 1996 и 1998 г.
  Матийо споделя за творбата си:
  Исках да пиша за това какво е да живееш в свят, с който е свършено, с наследство, което не желаеш, на място, което те отдалечава от големия град. Исках да говоря от името на тези хора – не да ги съдя, а да ги разбера.
  "Гонкур" е най-старото и най-престижно литературно отличие във франкофонския свят. Връчва се всяка година от 1903 г. насам от Академията "Гонкур". Марсел Пруст и Маргьорит Дюрас са малка част от знаменитите имена, удостоени с наградата. Миналогодишен неин носител стана Ерик Вюйар.